|  |  |
| --- | --- |
| KRÁMOS DÁNIEL  Földrajz BSc, 6. félév  Eszterházy Károly Főiskola Természettudományi Kar |  |

Témavezető:

|  |
| --- |
| Dr. Kajati György  főiskolai docens, EKF TTK |

Az Eszterházy Károly Főiskola végzett földrajz szakos hallgatóinak pályakövetése és munkaerő-piaci helyzete

A hallgatókat már a főiskolai tanulmányok megkezdése előtt érdekli, hogy milyen munkahelyeken helyezkedhetnek el a végzés után. A munka aktualitását az is indokolja, hogy a témakörben kevés hasznosítható ismerettel rendelkezünk a tudományban. Több hazai felsőoktatási intézményben már végeznek ezen irányú kutatásokat, de a geográfia e témakörében kevés hasznosítható ismeretet bocsájt rendelkezésre.

A dolgozat első fő célkitűzése, hogy bemutassuk az egri Eszterházy Károly Főiskolán végzett földrajz szakos hallgatók pályakövetését. Következtetéseket vonunk le abból, hogy a diploma megszerzése után hol, milyen formában, hogyan alakult a pályájuk.

Második fő célkitűzésünk, hogy a geográfus szakma iránti munkaerő-piaci igényt felmérjük, figyelembe véve a pályakövetési vizsgálatunkban tapasztaltakat. Megvizsgáljuk a három szektor helyzetét és adottságait (állami, profit és civil szféra).

A kutatás jellegéből adódóan többféle, egymást kiegészítő kutatási módszer alkalmazására került sor. Elsődleges módszerként kérdőíves felmérést végeztünk, melynek adatlapját az interneten a www.kerdoivem.hu weboldal segítségével szerkesztettük meg. A pályakövetésnél az iwiw kapcsolathálózat és az egerfoldrajz.hu földrajzos közösségi oldal segítségével sikerült a kérdőív internetes linkjét 400 fő egykori Egerben végzett földrajz szakos hallgatónak elküldeni. A kérdőív az Eszterházy Károly Főiskola Karrier Irodájának segítségével készült el.

Internetes adatbázisok is felhasználásra kerültek a kutatás elvégzése érdekében. Ezek között szerepelnek a különböző álláslehetőségeket közlő internetes portálok és a Szegedi Egyetem működtetésében álló alumni internetes gyűjtőoldal.

A pályakövetésből levont tapasztalatok segítségével megfigyeltük, hogy az Eszterházy Károly Főiskola földrajz szakos hallgatói hogyan folytatták pályájukat. Megállapíthatjuk, hogy a geográfusképzés az elhelyezkedések szempontjából részben sikeres volt. Megfelelő szakmai szervezeti háttérrel és a gyakorlati képzés beindításával versenyképes térség-és településfejlesztő geográfusok szerezhetnek diplomát.

A munkaerőpiac elemzésénél elemeztük a magyarországi helyzetet. Levonhatjuk a következtetést, miszerint az állami szektorban a legsikeresebb az elhelyezkedés. A vállalati szektor még nem ismerte fel a geográfusok hasznosítható szaktudását, tanácsadói és referens pozícióban helyezkedtek el. A munkavállalásnál még vannak kiaknázatlan területek a nonprofit szektorban.